Душан Николиш
Душан Николиш (Сјеничак, код Вргинмоста, 1891 — Београд, 7. јануар 1942), новинар и преводилац, учесник Првог светског рата и Народноослободилачког рата.

Биографија 
Рођен је 1891. године у селу Сјеничак, код Вргинмоста. Био је најстарије од седморо деце свештеника Михајла Николиша и његове супруге Катарине. 

Гимназију је завршио у Карловцу, а потом је студирао медицину на Прашком универзитету. На почетку Првог светског рата, 1914. године, био је мобилисан у 26. карловачку регименту Аустроугарске војске и послат на фронт према Србији. Потом је био пребачен у Галицију и на руски фронт, где је успео да пребегне на руску страну. Године 1915. је Дунавом стигао у Србију и са српском војском се повлачио преко Албаније на Крф. На Солунском фронту, 1917—1918. године радио је у војној бактериолошкој лабораторији пољског научника-бактериолога Лудвика Хиршфелда. 

У међуратном периоду, радио је у Београду у Централном пресбироу као новинар и преводилац са чешког језика. Преко свог брата, лекара Гојка Николиша, који је био члан илегалне Комунистичке партије Југославије (КПЈ), повезао се са комунистима и био њихов симпатизер. Такође је гајио и симпатије према Совјетском Савезу. За време грађанског рата у Шпанији, током 1936-1939. године помагао је у слању помоћи југословенским добровољцима, који су се борили у редовима Интернационалних бригада. Године 1940. ишао је у Француску, где је покушао да из логора Гирс, на југу Француске, извуче југословенске добровољце, међу којима и свог брата Гојка. 

Крајем јула 1941, ухапсила га је Специјална полиција, јер је открила да је био повезан са совјетским обавештајцем Мустафом Голубићем. У затвору Специјалне полиције, на Обилићевом венцу, био је тешко мучен, услед чега је 7. јануара 1942. године преминуо. Издахнуо је на рукама тада ухапшеног сликара Стевана Боднарова, са којим је био у истој ћелији. 

После рата његови посмртни остаци су сахрањени у Алеју стрељаних родољуба 1941—1944. на Новом гробљу у Београду.

Референце

Спољашње везе 
 Вечерње новости: Умирање под батинама

Литература 

 

Рођени 1891.
Умрли 1942.
Вргинмошћани
Хрватски новинари
Солунски борци
Београд у Народноослободилачкој борби
Сахрањени на Новом гробљу у Београду
Хрватски преводиоци